ตัวตายตัวแทน
ช็อกกันทั้งสมาคมฟุตบอลแห่งประเทศไทย เมื่อ บิ๊กโต้งกิตติรัตน์ ณ ระนอง รองนายกรัฐมนตรี และ รมว.คลัง ประกาศขอลาออกจากตำแหน่ง ผู้จัดการทีมชาติไทยชุดใหญ่อย่างกะทันหัน
8 มี.ค. 2556

ช็อกกันทั้งสมาคมฟุตบอลแห่งประเทศไทย เมื่อ บิ๊กโต้งกิตติรัตน์ ณ ระนอง รองนายกรัฐมนตรี และ รมว.คลัง ประกาศขอลาออกจากตำแหน่ง ผู้จัดการทีมชาติไทยชุดใหญ่อย่างกะทันหัน
บิ๊กโต้งให้เหตุผลในการลาออกจากการทำหน้าที่ผู้จัดการทีมชาติ ว่า มีภารกิจในด้านการเมืองซึ่งเป็นงานหนักมาก ที่ทำให้ทำหน้าที่ผู้จัดการทีมไม่สะดวกเท่าที่ควรและไม่มีเวลา
แต่ยังพร้อมช่วยดูแลทีมชาติชุดซีเกมส์ ครั้งที่ 27 ที่พม่าต่อไป
“บิ๊กโต้ง” เข้ามารับหน้าที่เป็นผู้จัดการทีมชาติไทยชุดใหญ่และชุดซีเกมส์ ต่อจาก ทนุศักดิ์ เล็กอุทัย รมช.คลัง ได้ประกาศลาออกโดยจะไม่ขอรับตำแหน่งผู้จัดการทีมสู้ศึกฟุตบอลคิงส์คัพและฟุตบอลเอเชียนคัพ รอบคัดเลือกไปเมื่อปลายเดือน ม.ค.ที่ผ่านมา
ความจริงทั้งบิ๊กโต้งและทนุศักดิ์นั้น รักกีฬาฟุตบอลเป็นชีวิตจิตใจ ทั้งสองคนมีนิสัยเหมือนกัน คือ ชอบเตะ อิๆ 
กัปตันโต้งนั้น สมัยเป็นสวีปเปอร์ทีมศิษย์เก่าอัสสัมชัญใครขวางไม่ได้ เดี๋ยวโดนเตะ 
เพียงแต่มาคุมทีมชาติไทย เตะบอลไม่เหมือนเตะปี๊บ อุปสรรคเพียบ เพราะคู่แข่งป้วนเปี้ยนมาพันแข้งพันขา บิ๊กโต้งน้อยใจเลยขอลาออกให้รู้แล้วรู้รอดไป
แว่วว่า มีปัญหาในการประสานงานร่วมกับ “วินนี่” วินฟรีด เชเฟอร์ กุนซือชาวเยอรมนีของทีมชาติไทย ที่พูดคุยกันไม่เข้าใจ ทำให้ “บิ๊กโต้ง” ตัดสินใจยกให้ “วินนี่” บริหารจัดการทีมชาติไทยไปทั้งหมดเพียงคนเดียว
ลาออกปุ๊บเป็นปัญหาปั๊บ เพราะทีมชาติไทยขาดหัวเรือก็เหมือนขาดใจ จะให้ พ.ต.อ.พรชัย ไทยแท้ รอง ผบก.น.1 ผู้ช่วยผู้จัดการทีมดูแลลำพัง นักเตะก็ขาดพลัง ชีพจรการเงินก็ร่วงลงเหว
ขาดบิ๊กโต้งจึงเหมือนขาดใจ เพราะสปอนเซอร์ที่เป็นรัฐวิสาหกิจทั้งหลายอันเปรียบเสมือนแก้วสารพัดนึกที่จะมาอุดหนุน ค้ำจุนค่าใช้จ่ายมันหายวับไปเหมียนกัน
งานนี้ท่าจะให้ดี ทีมช้างศึกควรไปทาบทาม “เศรษฐา ทวีสิน” เพื่อนรักของบิ๊กโต้งมานั่งเป็นผู้จัดการทีมชาติท่าจะดี
รับรองแม่ยกเพียบ น้ำเลี้ยงดี ราศีจับ อิๆ